ปิดสนามบินนครศรีธรรมราชหนีพายุ “ปาบึก” ประกาศยกเลิกทุกเที่ยวบินวันนี้
ปิดสนามบินนครศรีธรรมราชหนีพายุ "ปาบึก" ประกาศยกเลิกทุกเที่ยวบินวันนี้
4 ม.ค. 2562

นายสุขสวัสดิ์ สุขวรรณโณ ผู้อำนวยการท่าอากาศยานนครศรีธรรมราช เปิดเผยว่า ท่าอากาศยานนครศรีธรรมราชและสายการบิน ได้ประกาศยกเลิกทุกเที่ยวบินที่เข้า-ออกจากท่าอากาศยานนครศรีธรรมราช ของวันที่ 4 มกราคม 2562 เพื่อคำนึงถึงความปลอดภัยของผู้โดยสาร
ทั้งนี้เป็นผลมาจากประกาศของกรมอุตุนิยมวิทยาเกี่ยวกับพายุโซนร้อน “ปาบึก” ที่จะเคลื่อนขึ้นฝั่งบริเวณจังหวัดนครศรีธรรมราช ในช่วงค่ำวันนี้ (4 ม.ค.) ซึ่งจะมีผลกระทบต่อภาคใต้ในช่วงวันที่ 3-5 มกราคม 2562 ทำให้บริเวณดังกล่าวมีฝนตกเป็นบริเวณกว้าง โดยมีฝนตกหนักหลายพื้นที่และมีฝนตกหนักมากบางแห่ง ซึ่งอาจทำให้เกิดน้ำท่วมฉับพลันและน้ำป่าไหลหลาก
สำหรับผู้โดยสารที่จองตั๋วไว้แล้ว ให้โทร.สอบถามกับสายการบินได้โดยตรง ทั้งนี้ ตามปกติท่าอากาศยานนครศรีธรรมราช มีเครื่องบินเข้า-ออกวันละ 24 เที่ยว ผู้โดยสารวันละ 3,700 คน